paragraph_text: Radiotelevizijski odašiljač Mirkovica smješten je na 1286 metra visokom vrhu planine Mirkovice, koji se nalazi u središnjem dijelu Gorskog Kotara na tromeđi triju šumarija Hrvatskih šuma: Ravna Gora, Vrbovsko i Gomirje. U blizini objekta s južne strane nalazi se poznati Hrvatski olimpijski centar Bjelolasica (od Ogulina 27 km ) sa skijaškim stazama na istoimenoj planini visokoj 1535 m. Razvijen je zimski turizam (skijanje – ukupno 7 staza, teška, srednje teška, laka ukupne duljine 2 800 m ), te ljetni turizam – pripreme sportskih ekipa i dr. ). Za vrijeme lijepog vremena, s objekta se pruža prekrasan pogled na Velebit, Učku, Klek te čak i početke Alpa. Objekt okružuje crnogorična i bjelogorična šuma u kojoj borave razne vrste divljači (lisice, srne, medvjedi, divlje svinje i dr. ) što pogoduje razvoju lovnog turizma. Objekt je počeo s emitiranjem samo jednog TV programa 1965. godine. Razvojem tehnologije 1981. godine sagrađen je novi pogon s moderniziranim odašiljačima i većim antenskim stupom emitirajući dva TV programa. U tijeku Domovinskog rata objekt je bio raketiran i oštećen četiri puta, te je u dva navrata izvršen pješački napad. Nakon Domovinskog rata pristupilo se obnovi objekta, koji je sada u punoj funkcionalnosti. Danas se s Mirkovice odašilju programi digitalne televizije i FM radija a odašiljač je putem digitalnog sustava mikrovalnih veza povezan s ostalim odašiljačima u svojoj blizini. U prostoru objekta nalaze se najnoviji digitalni odašiljači za emitiranje tri digitalna multipleksa digitalne televizije, te četiri odašiljača za emitiranje radio programa.